和樂天贈吳丹
作者：元稹
朝代：唐

paragraphs: 不識吳生面，久知吳生道。
跡雖染世名，心本奉天老。
雌一守命門，廻九填血腦。
委氣榮衛和，咽津顏色好。
傳聞共甲子，衰隤盡枯[槁]。
獨有冰雪容，纖華奪鮮縞。
問人何能爾，吳實曠懷抱。
弁冕徒挂身，身外非所寶。
伊予固童昧，希真亦云早。
石壇玉晨尊，晝夜長自埽。
密印視丹田，遊神夢三島。
萬過黃庭經，一食青精稻。
冥搜方朔桃，結念安期棗。
綠髮幸未改，丹誠自能保。
行當擺塵纓，吳門事探討。
君爲先此詞，終期搴瑤草。